**ПОКРАЈИНСКА УРЕДБА О СТРУЧНОМ УСАВРШАВАЊУ И ОСПОСОБЉАВАЊУ СЛУЖБЕНИКА У ПОКРАЈИНСКИМ ОРГАНИМА УПРАВЕ И СТРУЧНИМ СЛУЖБАМА ПОКРАЈИНСКЕ ВЛАДЕ**

**("Сл. лист АПВ", бр. 12/2019)**

Део први

ОПШТЕ ОДРЕДБЕ

**Предмет**

**Члан 1.**

Овом уредбом уређују се начин утврђивања потреба за стручним усавршавањем и оспособљавањем службеника у покрајинским органима управе и стручним службама Покрајинске владе (у даљем тексту: покрајински органи управе), врсте и основни елементи садржине програма стручног усавршавања, доношење, спровођењe и вредновање програма стручног усавршавања, вођење евиденције о утврђеним и спроведеним програмима стручног усавршавања, као и друга питања значајна за стручно усавршавање.

**Појам**

**Члан 2.**

Стручно усавршавање је право и дужност службеника да стиче знања и вештине, односно способности за извршавање послова радног места, у складу с потребама послодавца.

Стручно усавршавање подразумева организовани процес учења службеника, на основу општих и посебних програма и програма обуке руководилаца, а ради стицања знања, вредности, ставова, способности и вештина усмерених на подизање нивоа компетенција неопходних за обављање послова из утврђеног делокруга и надлежности, односно послова покрајинских органа управе.

**Елементи циклуса стручног усавршавања**

**Члан 3.**

Циклуси стручног усавршавања одвијају се у четири фазе:

Прва фаза – анализа потреба за стручним усавршавањем.

Друга фаза – планирање и креирање програмастручног усавршавања.

Трећа фаза – спровођењепрограмастручног усавршавања.

Четврта фаза – вредовање програмастручног усавршавања.

Део други

АНАЛИЗА ПОТРЕБА ЗА СТРУЧНИМ УСАВРШАВАЊЕМ

**Начин утврђивања потреба за стручним усавршавањем**

**Члан 4.**

Конкретни циљеви анализе потреба за стручним усавршавањем су: идентификовање области у којима је потребно стручно усавршавање, као и оквирног броја службеника који треба да похађају програме стручног усавршавања.

Анализа потреба за стручним усавршавањем спроводи се на два нивоа: на нивоу покрајинског органа управе и на нивоу службеника (спровођењем анкете која омогућава да сви службеници добију прилику да изнесу мишљење о сопственим развојним потребама).

**Критеријуми и мерила за утврђивање потреба за стручним усавршавањем**

**Члан 5.**

Потреба за стручним усавршавањем постоји:

1) ако се донесу нови прописи које примењују покрајински органи управе или ако измена тих прописа захтева да службеник стекне нова знања или унапреди постојећа знања, као и вештине за њихову примену;

2) ако се у покрајинском органу управе касни са извршавањем утврђених обавеза или поступањем у утврђеним роковима - у најмање 10% обавеза и поступака;

3) ако у поступку управне или судске контроле законитости управних аката које доноси покрајински орган управе буде укинуто или поништено најмање 10% аката који су били предмет контроле;

4) ако у поступку инспекцијског надзора или другог облика контроле законитости и сврсисходности рада покрајинског органа управе надлежни орган наложи меру или утврди препоруку за отклањање утврђених недостатака у погледу употребе стечених знања и вештина за обављање послова радног места службеника;

5) ако руководилац покрајинског органа управе оцени да опште стање у области којом руководи указује на потребу стручног усавршавања службеника;

6) ако непосредни руководилац - у сарадњи са лицем одговорним за управљање кадровима у покрајинском органу управе, у поступку оцењивања - утврди да је потребно унапређивање знања и вештина службеника.

**Надлежност органа** **за утврђивање потреба за стручним усавршавањем**

**Члан 6.**

Служба за управљање људским ресурсима (у даљем тексту: Служба) спроводи поступак утврђивања потреба за стручним усавршавањем службеника у покрајинским органима управе у вези са Општим програмом обуке и Програмом обуке руководилаца, на начин, према критеријумима и мерилима из чл. 4. и 5. ове уредбе.

Покрајински орган управе спроводи поступак утврђивања потреба за стручним усавршавањем службеника на пословима из делокруга и надлежности органа у вези са Посебним програмом обуке, на начин, према критеријумима и мерилима из чл. 4. и 5. ове уредбе.

ПЛАНИРАЊЕ И КРЕИРАЊЕ ПРОГРАМАСТРУЧНОГ УСАВРШАВАЊА

**Врсте програма стручног усавршавања**

**Члан 7.**

Стручно усавршавање у покрајинским органима управе заснива се на програмима којима се одређују облици и садржина стручног усавршавања и висина средстава за стручно усавршавање.

Програми стручног усавршавања су:

1) Општи програм обуке;

2) Програм обуке руководилаца;

3) Посебни програми обуке, у складу са специфичним потребама из делокруга и надлежности покрајинског органа управе.

**Општи програм обуке**

**Члан 8.**

Општи програм обуке спроводи се ради континуираног стручног усавршавања службеника, а службеницима омогућава стицање нових или унапређивање постојећих стручних знања и вештина потребних за успешно обављање послова радног места.

Општи програм обуке спроводи се у складу са утврђеним потребама, и обухвата опште и посебне теме, практична знања и вештине, који су заједнички за већину покрајинских органа управе односно који их одликују.

Општи програм обуке обухвата, нарочито, теме као што су: планирање, припрема и израда прописа и општих аката, управно право, управни поступак и израда управних аката, надзор, стратешко планирање и управљање јавним политикама, развој аналитичких вештина, заштита људских права, борба против корупције, основи Европске уније (основне функције Европске уније, односно институције, право и процедуре, секторске политике и правне тековине Европске уније), управљање међународном развојном помоћи, укључујући средства финансијске помоћи Европске уније, планирање, управљање и развој људских ресурса, управљање јавним финансијама, развој информатичких вештина, курсеви страних језика и друго.

**Програм обуке руководилаца**

**Члан 9.**

Програм обуке руководилаца има за циљ стручно усавршавање службеника који се припремају за руководеће радно место или који се већ налазе на руководећим радним местима, ради стицања знања и вештина, као и унапређења способности за успешно остваривање функције руковођења и унапређивање квалитета у процесу утврђивања и спровођења јавних политика.

**Посебни програм обуке**

**Члан 10.**

Посебни програм обуке припрема се и спроводи ради стручног усавршавања службеника, а у складу са специфичним потребама из делокруга и надлежности покрајинског органа управе, односно с потребама карактеристичним за поједина радна места.

**Обавезни елементи програма стручног усавршавања**

**Члан 11.**

Обавезни елементи програма стручног усавршавања јесу:

1) област стручног усавршавања;

2) назив програма обуке;

3) опис програма и тематских целина;

4) циљ програма;

5) циљна група којој је програм намењен.

**Надлежност органа за доношење програма стручног усавршавања**

**Члан 12.**

Општи програм обуке и Програм обуке руководилаца, за сваку годину доноси Покрајинска влада, на предлог Службе.

Посебан програм обуке доноси, за сваку годину, покрајински орган управе.

СПРОВОЂЕЊЕПРОГРАМАСТРУЧНОГ УСАВРШАВАЊА

**Надлежност органа за спровођење програма стручног усавршавања**

**Члан 13.**

Општи програм обуке и Програм обуке руководилаца, спроводи Служба – самостално односно у сарадњи са Националном академијом за јавну управу или путем другог спроводиоца обука, у складу са законом.

Посебан програм обуке спроводи покрајински орган управе – самостално односно у сарадњи са Националном академијом за јавну управу или путем другог спроводиоца обука, у складу са законом.

**Обавезност похађања програма стручног усавршавања**

**Члан 14.**

Службеник је дужан да присуствује обуци за коју је пријављен.

Служба је дужна да руководиоцу покрајинског органа управе, који је службеника упутио на похађање програма које спроводи Служба, достави писано обавештење о томе да је службеник похађао и завршио програм стручног усавршавања, односно да га није похађао.

**Облици спровођења програма стручног усавршавања**

**Члан 15.**

Облици у којима се организује и спроводи програм стручног усавршавања могу бити предавања, семинари, тренинзи, радионице, округли столови, конференције, стажирања, коучинг, менторство, студијске посете, електронско учење и друго.

**Лица која учествују у спровођењу програма стручног усавршавања**

**Члан 16.**

Програме стручног усавршавања службеника, по правилу, реализују запослени у јавној управи, као и стручњаци из области значајних за рад јавне управе (у даљем тексту: реализатори).

Да би био ангажован на спровођењу програма стручног усавршавања службеника, реализатор мора испуњавати следеће услове: високо образовање из одговарајуће области на основним академским студијама у обиму од најмање 240 ЕСПБ бодова, на мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и најмање пет година радног искуства на пословима у области за коју се ангажује.

Реализаторе програма бира и ангажује орган који спроводи програм стручног усавршавања.

**Средства за спровођење програма стручног усавршавања**

**Члан 17.**

Средства за спровођење Општег програма обуке и Програма обуке руководилаца, обезбеђују се у буџету Аутономне покрајине Војводине, у оквиру раздела Службе.

Средства за спровођење Посебног програма обуке, обезбеђују се у буџету Аутономне покрајине Војводине, у оквиру раздела покрајинског органа управе.

Реализатори и спроводиоци програма стручног усавршавања остварују право на накнаду у складу са Уредбом о акредитацији, начину ангажовања и накнадама реализатора и спроводилаца програма стручног усавршавања у јавној управи.

ВРЕДНОВАЊЕПРОГРАМАСТРУЧНОГ УСАВРШАВАЊА

**Вредновање спроведених програма стручног усавршавања**

**Члан 18.**

Програме стручног усавршавања вреднује орган који спроводи програм, на основу: годишње оцене непосредног руководиоца о утицају похађања обука на унапређивање обављања посла; оцене полазника о садржају, реализатору и начину организације и спровођења програма и предлога за унапређивање програма; оцене реализатора програма стручног усавршавања о заинтересованости полазника за програм, као и о организацији спровођења програма.

ЕВИДЕНЦИЈА, ОБЈАВЉИВАЊЕ И ИЗВЕШТАВАЊЕ

**Евиденција о програмима стручног усавршавања**

**Члан 19.**

Служба води Евиденцију програма стручног усавршавања у покрајинским органима управе и Евиденцију о учесницима програма стручног усавршавања у покрајинским органима управе.

Покрајински органи управе дужни су да Служби доставе податке о донетим посебним програмима обуке, о реализаторима и учесницима тих обука, у року од 15 дана од дана донетог програма односно реализације обуке.

**Објављивање програма стручног усавршавања**

**Члан 20.**

Општи програм обуке и Програм обуке руководилаца објављују се на интернет страници Службе.

Посебан програм обуке објављује се на интернет страници покрајинског органа управе.

**Извештавање о спровођењу програма стручног усавршавања**

**Члан 21.**

Служба подноси Покрајинској влади годишњи извештај о спровођењу програма стручног усавршавања у покрајинским органима управе, најкасније до 31. марта за претходну годину.

Део трећи

ЗАВРШНЕ ОДРЕДБЕ

**Члан 22.**

Даном ступања на снагу ове уредбе, престаје да важи Правилник о похађању курса страних језика који организује Служба за управљање људским ресурсима („Службени лист АПВ”, број 34/16).

**Члан 23.**

Ова уредбa ступа на снагу даном објављивања у „Службеном листу Аутономне покрајине Војводине”.